정조 4년
庚子八月初九日辰時。上御宣政殿。朝講次對。同爲入侍時。領事金尙喆。特進官黃景源徐有慶。同知事徐浩修。參贊官李亨逵。大司諫沈念祖。侍讀官金翊休。檢討官柳孟養。掌令朴宗彦。假注書徐美修。記事官金廷龍李集斗。內局都提調鄭弘淳。副提調蔡弘履。左議政徐命善。右議政李徽之。兵曹判書李衍祥。禮曹判書徐有慶。刑曹判書李性源。行副司直李柱國徐有寧。左副承旨朴祐源。事變假注書沈達漢。以次進伏訖。上讀新受音。自孟子見梁襄王。止沛然誰能禦之。翊休曰。此章之首。孟子譏梁襄王之無威儀也。禮云天子穆穆。諸侯皇皇。詩云敬愼威儀。維民之則。人君之於威儀。固不可不愼。而史稱漢成臨朝。尊嚴若神。馬援言公孫子陽修。飾邊幅如木偶人。此徒矜持於外面而已。必也存諸中者。發於外。心廣體胖。有威可畏。有儀可象。以至於棣棣不可選之境。故唐堯之克明峻德。而望之如雲。就之如日。觀人之法。雖重威儀。自省之道。惟在於德。此豈非自上體念處乎。至於此章宗旨。不嗜殺人四字也。夫亂世之不嗜殺人者。卽治世好生之德也。皐陶贊舜曰。好生之德。洽于民心。玆用不犯于有司。雖以虞舜之好生。使民不犯而已。四凶則四罪。而目今朝家合辭中。諸逆不可傅之生議。而尙今靳允。此非虞舜五刑五用之義也。明正典刑。使方來之民。庶不犯有司。則我殿下好生之德。可以有光於虞舜。此臣區區之望也。上曰。好矣。孟養曰。上番盡之。臣則別無可達矣。定于一之一字。雖是統一之一。亦以一德之一看之。則在聖上體行之道。尤當有味矣。尙喆曰。上下番。旣皆敷陳。別無仰達。而定于一三字。可見民之歸仁。如水就下。爲人君欲保民者。無如以仁行政矣。上曰。甚好矣。特進參贊官之意。何如。景源等曰。上下番及領事。旣皆仰達。臣等則別無可以仰奏者矣。上曰。臺臣之意。如何。念祖宗彦曰。別無仰達者矣。上曰。彼諫長。自桂坊時。已知其博識矣。科目出身中。深通經義者。無如諫長。而如鄭志儉者。亦難矣。如此之人。宜置文職。以備顧問好矣。命善曰。上敎誠然矣。近日經筵官。多不留意於文義。此則合有申飭之道矣。上曰。顧今神州陸沈。春秋一編。無地可讀。而孟子之勸行王道者。似欠尊周之義。未知如何。若使齊王。行王道定天下。則當置周天子於何地。成湯。亦以口實爲恐。而孟子則無此等語。只以統一。勸諸侯。毫無勸以尊周之意。亦何也。翊休曰。聖敎誠然矣。先儒。亦多此等辨難。而臣意則似緣時勢之各異矣。上曰。特進官之意。何如。景源曰。孔子時則周室雖微。猶有可尊之地。至於孟子時。則周室已無可觀。故其言似如此矣。尙喆曰。孔子則魯臣。故以尊周爲本。孟子則不但以拯濟爲急。蓋聖賢氣稟。亦有所不同而然矣。浩修曰。以臣溲見。聖敎發難之下。卒難仰對矣。上曰。若使孟子。當孔子時。則其所以勸列國之君者。當如何。浩修曰。若緩緩究賾。則猶或可知。而今則卒不可開喙矣。景源曰。今不可以一二儒臣鹵莾之見。可以仰答聖問之萬一矣。亨逵曰。朝講事體。何等嚴重。而座目單子。不卽修整入啓於開講之時。以致無單子入侍之境者。萬萬未安。不可無警。下番翰林李集斗。推考。何如。上曰。依爲之。出擧條尙喆曰。今日朝講。座目單子。終未書呈。此雖未及周旋之致。朝體所關。不可無飭。當該翰林。罷職。何如。上曰。依爲之。出擧條景源亨逵先退。尙喆曰。今番失火。誠非泛然之事。不可以尋常看過。臣等深憂。固無不到矣。上曰。今番則是偶然矣。重建事。若在可已。則豈不中撤。而亦近於暴殄天物。故姑不得中止矣。以十六日定礎。則今月內當收殺乎。命善曰。今月內則似難了當。而立柱等節。似優如矣。上曰。姜忱事。誠悶切矣。昨日問啓似沒實。故使添書以納矣。命善曰。其不去姓字及修譜間諸般事。若在逆獄後。則亦係不可置之事矣。上命祐源。讀奏姜忱問答。祐源讀奏曰。反詈之習。雖可嚴勘。至於本事。毋論信否。旣曰懲討邊事。則不可以緘問。反示扶抑之意。前持平姜忱處。自政院。所懷。使之問啓事。命下矣。問于前持平姜忱。則以爲今因持平臣李顯模疏請。使臣緘問洪柱翼事。臣伏見傳敎下者。反詈之習。雖可嚴勘。至於本事。毋論信否。旣曰懲計邊事。則不可以緘問。反示扶抑之意。前持平姜忱處。自政院。所懷使之問啓。臣不勝惶隕震惕。馳詣闕門之外。玆敢冒萬死書進焉。臣疏中所謂柱翼之卵育於賊禧之家云者。柱翼。以賊禧之族親。住接於禧家近處。衣之食之。晝夜居停。而自是禍家之人。禧賊。別爲親密。至於與之修整譜事。屢年經營。始得刊行。於丙申春而其卷首凡例編錄中。輒稱澹窩。卽禧賊別號也。故一處則刀擦詹字邊。而只存水邊。以潛字改印。一處則全以澹字仍舊。其譜中歷敍趾述纘簡輩處。皆書職名。逆女孝任。至書貞夫人。其卷末小跋。有云是譜。成於乙未。及盡刊只三四卷印出。至丙申大喪出後。始乃刊行。分布在於事變之後云。而渠之名字。則不書焉。柱翼之托以修譜。卵育禧家。世所共知。而反逆簡伏法之後。所謂賊禧一門。皆伏天誅。無所餘類。則非積年以譜事專委之切族外。有誰刊出。而其所弁卷跋卷及譜例。有誰爲之。而獨諱渠名。可謂欲巧反拙。此則有耳皆聞。有口皆傳者也。而臣亦目見其譜冊。今方持來待令矣。嗚呼。當丙申崩天罔極之痛。擧國臣民。莫不奔走號哭。則爲當日臣子者。何暇念及他事。而至以三字。輕輕下筆。略無哀痛之意於字句之間。逆述逆任。備書職名。商輅弘烈。俱書姓字。至若輅賊之伏法。在於譜冊未刊布之前。而偃然書之者。此豈臣子所敢爲。而與量賊識凶札以某氏者同一心腸也。臣疏所謂綢繆出沒云者。以渠之稍解文字。能量之輩。視以奇貨。在京則晝宵出入於能逆之間。又有姻誼於翼賊至親。故太半居住於量賊近地。在鄕則。日夜往來於量翼兩賊之家。稱以講學云者。皆是逆能講書義之凶謀。其所見聞者。果不出於危逼儲位。動搖國本乎。及當量賊之獄。渠之同堂。皆出逆招。就捕。幸賴天網恢恢。得免誅戮。而及其弟就捕之日。逃走山寺。先從間途上京。以至倖逭。自此以後。淸議棄之。故渠之登第。殆過三載。一不檢擬於齋官堂后之望。則執此一款。指目於一世。見枳於公議。亦可知也。故臣每痛其凶孽之漏網。一欲論斥於嚴隄防之日。而不但豺狼當道。安問狐狸。臣自西還朝。未嘗一居臺地矣。及於今夏大政。始通臺望也。臣對人言曰。近來隄防太不嚴。如此之人。漸通淸顯。吾若居言地。駁正之論。斷不可已也。居無何。臣獲忝臺職。豈意無脛之言易播。未發之聲先聞。反墮於渠之先發制人之凶計。臣之遭罹。尙何言哉。今當疏箚迭發。至歸反詈之重科。致勤緘問之聖敎。臣罪至此。尤合萬死云矣。臣杜門感泣之餘。遽承所懷書進之命。臣驚惶馳詣。方爲收拾神精。搆出所懷之際。促敎屢下。臣尤不勝震越之至。未免草草。不能盡攄崩隕憂憤之血忱矣。今伏承更爲添書以入之敎。玆敢添入未盡之所聞所見。而渠之修譜中。窮凶極惡之情跡。又爲粘尾以入。其附記曰。是譜之編成。在於乙未秋。翌年丙申仲春。始爲印出。印役幾至三四卷。而大喪出。未幾世變層生。逆獄屢起。名在譜中者。無論內外派。多犯惡逆之科。事當一一釐正。以著誅竄之實。而事在旣印之後。不但追改之爲難。以事理言之。此書旣編於大行朝。凡年條世次。皆從丙申以前之例。今若改錄丙申以後之事。年條義例。必將顚倒乖謬。不成事體。故玆不得一一釐改於譜中。第粧成分布。在於事變之後。宗中諸議。咸以循例眛然爲未安。故玆就犯人名字。略爲表識於紙顚。又南陽公十六世孫。卽相字行。而亦已許改以秉字云云。至於柱翼之講學於能量兩賊之陰凶情節。世所傳說者多。而臣不得捉其眞贓。故不敢書入。臣尤不任惶隕泣血之至云矣。敢啓。讀訖。上曰。其弟就捕云者。是其親弟乎。徽之曰。其六寸之在德山者。量翼就捕時。亦入其中云矣。上曰。此則强引而近之之意耶。以文字。抉摘罪人。似非朝廷上美風矣。姜世龜之子母鹿三字。乃是文字間罪過。而比諸埋凶擧兵。亘千古所無之逆。則其優者何居。右相一箚。予亦嘉之。而彼右相兵判。俱以世臣。儼然爲朝廷主人。豈不知痛惋於此等事乎。乙亥則有縉紳疏。而丙申以後。則寂無一疏何也。姜忱反詈之習。非不曰痛甚。而洪柱翼。則滿朝之臣。不敢犯一髮乎。君臣大分。不可不念。何負渠輩而有埋凶挾匕之擧也。先朝末年。動搖國本之計。皆出於誰某。而洪柱翼邊。則何不發一語也。李顯模疏擧。誠甚嘉尙矣。尙喆曰。柱翼事。如是顯發。則朝廷之上。似有公議矣。命善曰。俄與右相。語及逆獄。前後之當有區別。則右揆之意亦然。似不可不一番査問矣。上曰。右相之意。果何如。徽之曰。左相所奏。甚好矣。上曰。姜忱疏後。柱翼有子。則似有鳴冤之擧。而恬晏自如者。亦豈成說乎。命善曰。右相之地處。與他有異。故其所處心。亦與他自別。而至於此等事。間或發出。則豈無驚駭之心乎。上曰。右相則驚於己巳義理。向有箚擧。此則予亦嘉之矣。徽之曰。臣若得見其疏語。早知柱翼之罪如此。則初豈有疏擧乎。上曰。姜疏未下之前。無怪其然矣。命善曰。事變以後。若作譜例。則決不可置而不論。査問其渠作與否則好矣。徽之曰。査問然後。眞實與脫空間。可以決之矣。上曰。姜忱所持來洪譜。持入。可也。賤臣。承命持入。上命祐源。讀序例訖。上曰。其所下語。節節陰慘矣。三勳三相。眞是歲久消磨之事。而洪柱翼。則何其斤斤於此。至於趾述事。則何不擧論耶。旣屬百餘年前事。猶且提說不置。則如是關係惡逆者。眞是聖人所謂殄滅無遺者也。予則方以鎭安爲務。而所謂國家元氣之家。乃反犯及於此等事。思之不幸。予反顔厚。所可恨者。姜疏晩出於柱翼疏後。還歸反詈之科也。銓曹之通其臺望者。旣未逆覩。則誠亦無怪矣。且事貴屢商。問啓。批答則姑以知道書之。可也。上曰。今日戶判。何不入來。命善曰。以病懸頉矣。尙喆曰。前因副司直尹冕東上疏。格浦陞僉使事。令道臣。詳察便否狀聞之意。覆啓行會矣。卽見全羅監司徐有隣狀啓。則以爲格浦爲地。實爲海門之咽喉。沁都之捍衛。今若陞置僉使。秩視防禦。統率五鎭操鍊備守等節。一如前日之爲。則戰船防軍。不可不備。而當此良丁極難之時。防軍充定。非所可論。依古今島等四鎭例。戰船改造事。以船儲置米。會減上下。其餘船上什物及兵防伺候船。新備改槊物力。則以本道之每年入送江都添餉錢一千兩。移給格浦。使之補助僉使月廩。校卒立代。操鍊時責應之需。以附近邑常賑米。限六千石貸下。使本鎭句管取耗。一年耗條六百石內。三百石。以爲各樣支放之資。三百石年年會錄。限二十年滿六千石後。仍附本鎭。永作軍需。貸下元穀。還報本廳事。請令廟堂稟處矣。格浦之不可等棄。多有前人之論。今此道臣所請。非曰無稽。而別將之陞爲僉使。未必能增重於關防。若其設施之際。徒貽難便之弊。令之陞降。安知又不如前之銷刻乎。臣等之意。以爲姑不可輕議。何以爲之乎。上曰。卿等之意。何如。命善曰。耗費難辦之財力。設置無用之關防。是謂不急之務。臣意亦以爲置之宜矣。弘淳曰。目下當否。領左相旣備言之。臣無容更議。而卽今關防可否之地。卽前人棄而不論之處也。前人之見。豈曾不及於後之人而然哉。此等之議。臣實爲之悶慮矣。徽之曰。格浦地形。臣雖未目擊。若如傳者之言。海口一隅。元非緩急得力處。而徒費財力。恐不緊急。置之似宜矣。上曰。依爲之。出擧條尙喆曰。秋夕許多祭官。無以塡差。銓曹方以爲悶云。違牌坐罷人。合有變通之道。敢此。仰達矣。上曰。然則卿宰侍從堂上堂下違牌坐罷及罷削人員。自吏曹。別單書入。可也。出擧條上曰。捕校不爲汰去乎。柱國曰。此則右邊捕校矣。尙喆曰。捕校譏察。古稱神異。近來漸不如前。種種申飭。似好矣。上曰。爲捕校者。不能移他職乎。實部將定數幾人。而其料布厚薄。亦如何。柱國曰。數則三人。而料布不實。故率皆厭避矣。上曰。藥房批答。以知道書出。提擧則先退。可也。弘淳弘履。退出。念祖宗彦翊休孟養等曰。請喬桐府黜置罪人鄭致達妻。夬正王法。以洩神人之憤。措辭見上上曰。不允。請還寢遠竄罪人韓翼謩。金吾草記勿施之命。仍施遠竄之典。措辭見上上曰。不允。請放歸田里罪人金相福。亟令王府。拿鞫嚴問。快正王法。措辭見上上曰。不允。請黑山島圍籬罪人龜柱。亟加嚴鞫。快正王法。措辭見上上曰。不允。請削黜罪人洪樂純。爲先中途付處。措辭見上上曰。不允。念祖宗彦等曰。請彦衡養遂獻遂。竝令王府。設鞫嚴問。措辭見上上曰。不允。請還寢會遂絶島定配之命。仍令王府。設鞫得情。措辭見上上曰。不允。請還寢李觀源定配之命。更令王府。設鞫得情。措辭見上上曰。不允。請遲晩後物故罪人啓能。亟施孥籍之典。措辭見上上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上上曰。不允。請物故罪人志恒之支屬應坐者。絶島散配。措辭見上上曰。亟停勿煩。請洪國榮爲先亟施遠竄之典。措辭見上上曰。亟停勿煩。宗彦曰。請大靜縣爲奴罪人金壽賢。依律處斷。措辭見上上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。措辭見上上曰。不允。請梁山郡定配罪人錫達。依律處斷。措辭見上上曰。不允。請大靜縣定配罪人聖中。亟令王府。設鞫嚴問。期於得情。快正王法。措辭見上上曰。不允。請削版罪人有臣宗甲義駿。竝令王府。設鞫嚴問。依律處斷。措辭見上上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。措辭見上上曰。亟停勿煩。請楸子島定配罪人趙嵎。亟寢酌處之命。仍令王府。設鞫得情。夬正王法。措辭見上上曰。亟停勿煩。請薪智島荐棘罪人瑩中。設鞫嚴問。夬施當律。措辭見上上曰。不允。請濟州牧定配罪人後樂。亟令王府。更加嚴鞫。期於得情。措辭見上上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。措辭見上上曰。不允。請楸子島安置罪人李普行。亟令王府。拿鞫嚴問。措辭見上上曰。不允。念祖曰。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。請爲奴罪人河翼龍金重得。亟命王府。設鞫得情。快正王法。措辭見上上曰。不允。請海南縣定配罪人李弘濟。亟令王府。設鞫嚴問。措辭見上上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上上曰。不允。請定配罪人具翼遠。亟寢酌處之命。仍令王府。嚴鞫得情。快施當律。措辭見上上曰。不允。請減死安置罪人大燮。亟寢酌處之命。仍令王府。設鞫得情。夬正王法。措辭見上上曰。不允。請減死罪人弼海。亟寢酌處之命。仍令王府。設鞫得情。夬正王法。措辭見上上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上上曰。亟停勿煩。請恒善支屬。亟命散配。日謙兄弟。竝投絶島。以嚴隄防。措辭見上上曰。不允。請荐棘罪人瑩中。亟令王府。設鞫嚴問。快施當律。措辭見上上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上上曰。不允。請濟州牧減死定配罪人範聖。依律處斷。措辭見上上曰。不允。請減死定配罪人德秀。亟令王府。更加嚴鞫。夬正王法。措辭見上上曰。不允。請逆賊尙魯。亟施孥戮之典。措辭見上上曰。不允。新除授司諫李東郁。時在京畿仁川地。獻納趙鎭衡。時在洪忠道舒川地。請竝斯速乘馹上來事。下諭。上曰。依啓。念祖曰。又有所懷仰達者矣。上曰。旣非齋日。則何以所懷奏之乎。尙喆等曰。第觀末梢好矣。上曰。仍奏之。念祖曰。臣於禁直。忽承除命。講筵已開。召牌荐降。至有先入侍後謝恩之敎。玆不得不冒出登筵。固不敢以臺臣自處。而第有目下所駭惋者。敢陳所懷。向來姜忱之托以對辨。變亂義理之罪。固是萬萬變怪。而至於洪柱翼事。則當初姜忱所論列。至謂之凶逆血黨。若使柱翼。眞有是事。則難逭典憲。其言若專出於反詈。則罪當反坐。其在嚴隄防務綜核之道。固宜有一番究覈之論。而側聽累日。寂然無聞。日昨李顯模之疏。可見公議之不泯。而及夫姜忱所懷出。而柱翼黨逆之狀。於是乎始彰著無餘矣。其爲憤惋。當如何哉。噫。近日隄防不嚴。凶孽之徒。托以言事。眩惑跳踉。其流之弊。有不可勝言。臣謂洪柱翼。拿問嚴覈。斷不可已也。上曰。依爲之。祐源曰。大司諫沈念祖。傳啓之際。未及承批。繼陳他條。已是做錯。而啓辭之替以所懷者。雖緣生疎。有損臺體。推考。何如。上曰。依爲之。出擧條念祖曰。臣言議巽軟。知識鈍拙。本不合於淸朝耳目之任。而倉卒承命。冒沒出膺。而新入臺地。專不識格例。承批之前。遽又傳啓。當啓之事。陳以所懷。至被承宣之請推。臣何敢一刻晏然臺次乎。請命遞斥臣職。上曰。生疎所致。勿辭。祐源曰。大司諫沈念祖。再啓煩瀆。退待勿論矣。上曰。知道。上曰。今則姜忱事。猶屬沒緊。而每每先提。此等所懷。不如無聞。且諫長雖已發之。而憲臣儒臣。何不發一言。今予此言。非欲使群下承望也。如許大義關處。默無一辭。未知生疎而然耶。雖不處分。而失職則大矣。命善曰。囁嚅如是者。摠由畏人言而然矣。宗彦曰。臣知識庸陋。體例生疎。今此洪柱翼事。宜請其黨逆之罪。而未能卽地論啓。溺職之失大矣。何可一刻晏然於臺次乎。請命遞斥臣職。上曰。勿辭。祐源曰。掌令朴宗彦。再啓煩瀆。退待物論矣。上曰。知道。上曰。入侍玉堂。誠甚非矣。下番則乃叔之故。不能無摧沮而然耶。仍命退。諸臣以次退出。